Jidher ċar li tul din il-ġimgħa twieldet kelma ġdida fid-dizzjunarju tagħna. F'daqqa u b'sabta sibtha tiġri fuq ilsien dawk li, b'xi mod, rajthom u kellimthom. Jekk qed nifhem sew, qed jużawha flok oħrajn bil-Malti mitkellem aħjar. Ħaduha minn kelma bl-Ingliż u dawruha għall-użu ta' kuljum biex tfisser dawk li mbuttawk, sija naħa jew oħra. Kif nafu, diversi kelmiet isibu ruħhom mogħtija sustanza ameljorattiva jew peġġorattiva. Din ukoll għandha dan, naħa għad-dawl u naħa għad-dlam. Puxxjaturi għas-sewwa u oħrajn għal aġir li m'għandux ikun. Dawk ġenwini u dawk bażati fuq l-ingann, dawk bażati fuq il-mertu u dawk bażati fuq il-bażużliżmu. Ngħid dan, għax tul din il-ġimgħa l-poplu kellu quddiemu żewġ forom ta' puxxjaturi. L-ewwel waħda, li ġibdet l-attenzjoni sew, ċert li fetħet l-għajnejn u l-widnejn ta' diversi li kienu bdew jitħajru jemmnu li hemm tibdil kbir u ġdid fil-Partit Laburista. Għax ma hemmx diffikultà biex taċċetta li, meta tgħin għas-sewwa, dak ikun mertu. Menti meta minflok, tiddikjara mill-bidu li ser taġixxi b'mod inġust biex mhux tibbenefika lill-proxxmu imma lilek innifsek, dak minnu nnifsu huwa żbaljat. Dak li ngħad bejn numru ta' persuni f'kuntest interessanti seta' ngħad biċ-ċajt, però minn dak li qed naraw, huwa evidenti li sar f'serjetà mill-iktar kbira. Is-suppost "għajnuna", imbuttatura hija fid-direzzjoni żbaljata, f'dak li m'għandux ikun u li, anzi, suppost qed nikkumbattu biex ma jseħħx. Ħassejtha bħala daqqa ta' ħarta lill-politika t-tajba. Iktar u iktar f'xenarju elettorali fejn iktar u iktar votanti qed jaqtgħu milli jsegwu u jħarsu kif kienu lejn il-politiċi u l-politika. Nara din l-elezzjoni ġenerali bħala waħda determinanti għas-sens u s-sustanza vera tal-mod ta' kif il-politika għandha ssir. Irridu naħdmu sabiex inżommu sodi l-valuri nsara li fuqhom bnejna d-demokrazija fis-sistema politika tagħna. Il-maġġoranza tal-bnedmin f'dan il-pajjiż, miż-żewġ naħat, irid ikollhom membri parlamentari li jemmnu u jħaddnu l-onestà u s-serjetà. Meta jaraw u jisimgħu, l-ewwel, kif ex-Deputat Mexxej tal-Partit Laburista jiddeskrivi l-puxxjatura tiegħu barra t-triq bħala omiċidju kiesaħ u biered u wara, ta' ħaddieħor li lest li jagħti puxxjatura billi "jgħin", anzi aħjar "jipproteġi" nies fin-negozju liberu jekk joqogħdu għall-kundizzjonijiet tiegħu, jsewdu qalbhom sew. Il-magna tal-propaganda ġenerali fil-medja mhix favur il-Partit Nazzjonalista għax diversi ddeċidew li l-poplu bilfors, irid jew ma jridx, moħħu jrid jiġi dominat biex jiġi mbuttat jivvota għall-Partit Laburista. U dan, avolja jafu li għalkemm hemm mexxej ġdid, huwa jibqa' wieħed mhux preparat. Puxxjaturi varji qed jingħataw b'monopolju ta' nuqqas ta' rappurtaġġ verament bilanċjat u korrett. Kull ma jsir mill-Partit Nazzjonalista, jew min jista' jiftaħ għajnejn in-nies huwa taħt suspett jew imċekken sabiex, skont huma, ħadd ma jifhem li huma importanti. Anki l-libertà tal-istampa, jidher li kien hemm min lest jipperikolaha sabiex iżomm lura milli tiġi pubblikata l-verità f'intervista li ġibdet l-attenzjoni ta' diversi. Dawk puxxjaturi oħra verament interessanti li għalija juru li kienu qed isiru u, li anzi, tant tkabbret kunfidenza li kien hemm min ħass li kollox jista' jsir. Pajjiżna huwa għal qalbna u m'għandux bżonn dawn il-puxxjaturi li qed jattakkaw il-libertà tan-negozju, dik tal-istampa, tal-espressjoni u li, finalment, ifakkruna f'dak kollu li għaddejna minnu snin ilu meta kellek bżonn puxxjatura fuq kollox. Minflok, f'din il-konfużjoni ta' informazzjoni, il-Gvern Nazzjonalista ħa ħsieb jibqa' jħares lejn it-triq it-tajba u jwettaq is-sewwa. Proprju l-Ġimgħa filgħaxija għalaqna l-ġimgħa billi sibna li b'ħidma kbira u intensiva li saret minn diversi, pajjiżna u dan il-poplu għas-seba' snin li ġejjin ser jibbenefika minn 1.28 biljun ewro (€1,280,000,000). Mhux ċajta, anzi rreġistrajna suċċess għal darb'oħra. Dawn huma fondi li ġejjin għad-dispożizzjoni tagħna mill-2014 sal-2020 u li huma iktar minn dawk li ġew allokati lilna fuq proġetti varji fis-snin li għaddew. Permezz ta' dawn il-fondi ser ikollna għad-dispożizzjoni mekkaniżmi li bihom nistgħu nissudaw diversi setturi, u dan ser ikun għall-benefiċċju tal-poplu. Din hija l-puxxjatura li dan il-pajjiż għandu verament bżonn. Din hija dik li aħna, li qed nitilqu f'din il-kampanja elettorali bħala l-partit li huwa minn taħt, għadna kapaċi nagħtu. Kerrħuna u żebilħuna fl-istampa, però l-fatti hemm qegħdin. Ċari għal quddiem kull persuna li għandha r-rieda tajba li tifhem li l-pajjiż għandu bżonn ta' sustanza vera u mhux apparenti. Il-fatti llum juru li l-Partit Nazzjonalista baqa' fuq in-naħa tal-puxxjaturi t-tajba, bħal dik tal-omm quddiem Salamun li baqgħet tħares li tipproteġi t-tarbija tagħha u wisq inqas bħal Erodija li, akkost ta' kollox, riedet li taqta' barra ras Ġwanni l-Battista. Hemm puxxjaturi varji u differenti li jingħataw fil-ħajja – uħud għas-sewwa, oħrajn le. Bir-riżultat ta' din il-ġimgħa hemm prova ċara li aħna għas-sewwa qegħdin.
Ġimgħa ta' Puxxjaturi